વડાપ્રધાન નરેન્દ્ર મોદી બુધવારથી બે દિવસના ગુજરાતના પ્રવાસે આવી ગયા છે. મોદી બપોરના 2:30 વાગ્યેની આસપાસ અમદાવાદ એરપોર્ટ આવી પહોંચ્યા હતા. જયારે જાપાનના વડાપ્રધાન શિન્ઝો આબે પણ આવી ગયા છે. મોદી જાપાનના વડાપ્રધાનનું સ્વાગત કર્યા બાદ બંને નેતા એરપોટથી સીધા રોડ શો કરીને ગાંધી આશ્રમ જશે. બંને વડાપ્રધાનની આ મુલાકાતને ધ્યાનમાં રાખીને જિલ્લા તંત્ર દ્વારા સુરક્ષામાં કોઈ ચૂક ના રહી જાય તેને લઈને પૂરતી તકેદારી રાખવામાં આવી રહી છે. સલામતીના કોઇ પ્રશ્નો ઊભા ન થાય તેના માટે જિલ્લા તંત્ર તરફથી તમામ પ્રયાસ શરૂ કરાયા છે. જાપાનના વડાપ્રધાન પણ ગાંધીનગર આવી રહ્યાં છે, તે અંતર્ગત જે રૂટ પરથી તેઓ પસાર થશે તે માર્ગ પરની દુકાનોને બંધ રાખવામાં આવશે. ઉપરાંત શહેરભરમાંથી લારી-ગલ્લા હટાવી દેવામાં આવ્યા છે.